Charlize Theron vertolk dalk Afrikanerrol in 'The Boer Whore' | Maroela Media
Die Suid-Afrikaans gebore aktrise Charlize Theron kan moontlik binnekort die rol van 'n Afrikaanssprekende Afrikaner in 'n nuwe fliek vertolk.
Zelmari Botha van ZB Media Group, wat onder meer die verspreiding en filmregte van dié fliek – getiteld The Boer Whore – hanteer, het Donderdag aan Maroela Media gesê die aktrise het die manuskrip onlangs ontvang.
The Boer Whore O.H.M.S., geskryf deur Nico Moolman, vertel die storie van Susan Nell – 'n jong meisie van die Vrystaat wat tydens die Anglo-Boereoorlog in die Winburg-konsentrasiekamp wreed deur Britse soldate verkrag en vir dood agtergelaat word.
Nell word dan gered deur 'n Sotho-egpaar wat haar grootmaak in hulle grot, en later jare trek sy oorsee na onder meer Nederland en Engeland waar sy praktiseer as sielkundige. Dekades ná haar verkragting spoor sy ook die verkragters op.
"Ons kan in dié stadium bevestig dat sy die manuskrip ontvang het," sê Botha. "Ons het egter hoegenaamd nie 'n antwoord van haar gekry nie. In dié stadium is ons net dankbaar dat ons wel toegang tot haar kon kry sodat ons die manuskrip aan haar kon stuur."
Botha meen Theron is vir die rol gekies omdat haar "ware lewensverhaal" baie ooreenkomste toon met dié van die hoofkarakter in die boek, en ook omdat sy 'n aktivis vir vroueregte is.
"Daar is geen twyfel dat ons wonderlike plaaslike aktrises het wat die rol uitmuntend kan vertolk nie, maar ons wil dié fliek wêreldwyd bekendstel, en ons glo Charlize is die regte persoon daarvoor.
"Dit is ook nie te sê sy gaan die rol vertolk selfs al sê sy ja nie. Ons wil die fliek nog baie graag vanjaar voltooi, so dit sal in haar skedule moet inpas," verduidelik sy.
Indien sy die rol aanvaar, sal sy na verwagting in dele van die fliek Afrikaanse dialoog hê.
In 'n ander onderhoud met Maroela Media het Moolman vertel hy het uiteenlopende navorsing gedoen wat hom tot in Thailand gevat het vir dié storie wat op 'n ware verhaal gegrond is.
Die skrywer meen egter daar is veel meer aan die verhaal as bloot dié van die sogenaamde bywonermeisie – die storie vertel ook van ander geskiedenisgrepe soos die Japannese wat meer as 200 000 meisies doodgemaak en meer as 400 000 meisies misbruik het.
Moolman sê hy sal direk betrokke wees by die maak van die fliek.
"Ek het tydens my navorsing baie mense ontmoet wat dit moontlik gemaak het om die verhaal te vertel, en sal beslis betrokke wees by die maak van die fliek om te verseker dat die storie so eg moontlik vertel word."
Botha vertrek binne die volgende paar dae Los Angeles toe om die verspreidingsregte vir die rolprent te kry.
Moolman sê die akteur en musikant Ian Roberts, met wie hy 'n baie noue verbintenis het, is die draaiboekskrywer en regisseur en Barbara Snell is die vervaardiger.
Asseblief tog net nie sy nie!
Sy is glad gin n boerin nie, hoop sy speel haar regte rol in die fliek …n verraaier teennoor haar volk
Rêrig????? Ek weet nie waar kom jy daaraan nie.
Ek wonder hoeveel ander boervroue is deur die Engelse soldate mishandel en verkrag? Maar dat Theron enige van hulle behoort te speel! Ek dink nie so nie. Kan haar net hoor Afrikaans praat met daardie Amerikaanse aksent wat sy deesdae gebruik. Kry liewer 'n plaaslike aktrise wat nog ordentlik Afrikaanse kan praat. En sekerlik is Theron the oud vir hierdie rol!!